b'\n_START_ARTICLE_\nIvica Lu\xc4\x8di\xc4\x87\n_START_SECTION_\n\xc5\xbdivotopis\n_START_PARAGRAPH_\nIvica Lu\xc4\x8di\xc4\x87 ro\xc4\x91en je 12. svibnja 1962. godine u Ljubu\xc5\xa1kom, gdje je zavr\xc5\xa1io osnovnu \xc5\xa1kolu i gimnaziju. Diplomirao je na Pravnom fakultetu u Mostaru i kra\xc4\x87e vrijeme radio u odvjetni\xc4\x8dkom uredu u Ljubu\xc5\xa1kom. Na prvim demokratskim izborima u Bosni i Hercegovini odr\xc5\xbeanim u studenome 1990. godine kao zastupnik HDZ-a BiH izabran je u Vije\xc4\x87e op\xc4\x87ina Skup\xc5\xa1tine BiH, a po\xc4\x8detkom 1991. po\xc4\x8deo je raditi u op\xc4\x87inskoj upravi u Ljubu\xc5\xa1kom._NEWLINE_U svibnju 1991. godine, nakon prvih oru\xc5\xbeanih napada srpskih paravojnih postrojbi i Jugoslavenske narodne armije (JNA) na Republiku Hrvatsku, imenovan je na\xc4\x8delnikom Centra slu\xc5\xbebi sigurnosti Mostar Ministarstva unutarnjih poslova BiH. Po eskalaciji rata u BiH, a neposredno nakon potpisivanja Sporazuma o prijateljstvu i suradnji izme\xc4\x91u Republike Bosne i Hercegovine i Republike Hrvatske u srpnju 1992. godine, iz policije je pre\xc5\xa1ao u vojsku. Utemeljio je i vodio Sigurnosno informativnu slu\xc5\xbebu (SIS) Hrvatskog Vije\xc4\x87a Obrane (HVO)._NEWLINE_Aktivno je sudjelovao u obrani Republike Hrvatske i Bosne i Hercegovine pa je tijekom rata stekao \xc4\x8din sto\xc5\xbeernog brigadira Hrvatske vojske (HV), a neposredno po zavr\xc5\xa1etku rata i \xc4\x8din general bojnika HVO-a. Od svibnja 1995. bio je savjetnik za nacionalnu sigurnost u Predsjedni\xc4\x8dkom vije\xc4\x87u Hrvatske Republike Herceg-Bosne (HR-HB). Na izborima 1996. ponovno je izabran u parlament BiH. Bio je potpredsjednik Odbora za unutarnju politiku i sigurnost Zastupni\xc4\x8dkog doma parlamenta Federacije BiH. Od 1997. do 1998. bio je savjetnik za unutarnju politiku u Predsjedni\xc5\xa1tvu BiH. Obna\xc5\xa1ao je du\xc5\xbenost pomo\xc4\x87nika ravnatelja Hrvatske izvje\xc5\xa1tajne slu\xc5\xbebe (HIS) Republike Hrvatske, a od 1999. do srpnja 2001. radio je kao predava\xc4\x8d na Obavje\xc5\xa1tajnoj akademiji Ureda za nacionalnu sigurnost (UNS) Republike Hrvatske._NEWLINE_Bio je vanjski \xc4\x8dlan Odbora za Hrvate izvan Hrvatske u \xc5\xa1estom sazivu Sabora Republike Hrvatske (2008.-2011.)._NEWLINE_O\xc5\xbeenjen je i ima troje djece, trenuta\xc4\x8dno \xc5\xbeivi u Zagrebu i radi na Hrvatskom institutu za povijest. Na Hrvatskim studijima Sveu\xc4\x8dili\xc5\xa1ta u Zagrebu i na Filozofskom fakultetu Sveu\xc4\x8dili\xc5\xa1ta u Mostaru predaje povijest dvadesetoga stolje\xc4\x87a..\n_START_SECTION_\nZnanstveni rad\n_START_PARAGRAPH_\nRadio je kao asistent na Pravnom fakultetu Sveu\xc4\x8dili\xc5\xa1ta u Mostaru. Kasnije je predavao na Obavje\xc5\xa1tajnoj akademiji u Zagrebu._NEWLINE_U velja\xc4\x8di 2002. godine na Odsjeku za povijest Filozofskog fakulteta Sveu\xc4\x8dili\xc5\xa1ta u Zagrebu obranio je magistarski rad na temu Sigurnosno obavje\xc5\xa1tajni sustavi u Bosni i Hercegovini 1980.- 1992.. Na istom fakultetu doktorirao je u prosincu 2005. godine s temom Sigurnosna politika Socijalisti\xc4\x8dke Republike Bosne i Hercegovine 1945.-1990.._NEWLINE_Uredio je zbornik radova s me\xc4\x91unarodnoga znanstvenog skupa Hum i Hercegovina kroz povijest te je objavio oko trideset znanstvenih i stru\xc4\x8dnih radova u vi\xc5\xa1e zbornika i \xc4\x8dasopisa: \xc4\x8casopis za suvremenu povijest, Zagreb, National security and the Future, Zagreb, Gaudeamus, Mostar, Motri\xc5\xa1ta Mostar i Status Mostar. Sudjelovao je na znanstvenim skupovima i okruglim stolovima u Zagrebu, Berlinu, Mostaru, Sarajevu, Neumu, Grada\xc4\x8dcu, Velikom Trgovi\xc5\xa1\xc4\x87u\xe2\x80\xa6'